Johannes episcopus servus servorum Dei reverentissimo et sanctissimo Heriveo sanctæ Augustudunensis ecclesiæ episcopo et per te in eadem ecclesia in perpetuum. Oportet nos qui ecclesiastici culminis, divina suffragante pietate, munus suscepimus, ut in distributione rerum ecclesiasticarum, confratrum et coepiscoporum injuriis compatiendo, armis ecclesiasticæ auctoritatis subveniamus, et in restauratione fidelium devotione certam opem confirmationis ferendo gaudentibus congaudeamus. Unde quia poposcit nostram paternitatem filiatio tua, ut privilegio nostræ auctoritatis res et villas tuæ ecclesiæ usibus deputatas, videlicet quæ in honore beati Nazarii martyris sacrata est, confirmare deberemus: scilicet villam Tiliniacum cum suis appenditiis, quam antecessor et avunculus tuus una per consensum et auctoritatem Richardi comitis et filiorum ejus eorum usibus delegaverat, simul etiam et monetam tuæ civitatis, quam per præceptum filii nostri Karoli gloriosissimi regis isdem antecessor tuus adeptus fuerat, et ex tua largitione decimas reddituum omnium ecclesiarum tuæ dioceseos qui tertio anno exeunt, tam ex his quæ tibi debentur, quam etiam ex his quæ ministerialibus tuis contingunt, necnon et capellas tres, unam in honore sancti Johannis, aliam in honore sancti Leodegarii, tertiam in honore sancti Eptadii. Decernimus autem per privilegii nostri auctoritatem et supra nominatam villam cum supradictis omnibus perpetuis temporibus in canonicorum usibus sine ambiguitate et sine cunctatione permaneant; non solum autem illam, sed etiam omnes eorum res, videlicet Ruiliacum quod munificentia genitricis tuæ per consensum Richardi comitis illis contulit, simul etiam Beliniacum, Sussiacum autem, Marcasolium, necnon et Simpiniacum et Mariniacum cum omni integritate sua et omnibus appenditiis suis illorum usibus per apostolicæ auctoritatis privilegium confirmamus, atque sub interdictionis excommunicatione, ne quis illud violare audeat, pontificali regimine seu modis omnibus prohibemus. Si quis autem præsumptor temerario ausu hoc quod tuæ humilitatis petitione et hoc quod pro elemosina regum et principum necnon et animæ antecessoris tui nostra apostolica liberalitas, privilegii auctoritate firmando roboravit et promulgando confirmavit, contraire, infringere, contradicere, subtrahere aut in aliquo imminuere innisus fuerit, cognoscat se anathematis vinculo a Patre et Filio et Spiritu sancto æternaliter obligatum: sed et cum Juda traditore Domini nostri Jesu Christi et fure sacrilego qui ea quæ pauperibus eroganda erant, loculos habens furebatur, ignis æterni incendio concremandum et in baratrum cum dæmonibus deputandum, ac sine spe recuperationis demergendum. Custodes autem et observatores hujus nostri decreti benedictio et pax Domini nostri Jesu Christi conservare dignetur per æterna sæcula.